钦定古今图书集成/明伦汇编/氏族典/第409卷 > 许绅
## 钦定古今图书集成/明伦汇编/氏族典/第409卷 > 许绅

按《万姓统谱》：“绅，南京人，质实谨厚，不喜交游，以医术
仕至工部尚书，掌太医院事。嘉靖西苑宫人之变，圣
躬甚危，绅用桃仁、红花、大黄并下血药药进，绅自分
不效必自尽，赖天之灵，辰时进药，未时上忽作声，起
下紫血数升，申时遂能言，又三四剂，平气活血，圣躬
遂安，加绅宫保。后数月，绅病，上遣人视之曰：‘臣必不
复起，曩西苑用药，惊忧所致，至今神魂不宁，百药不
效，臣即死，主上万寿，死无憾’。”竟以此病卒。上怜之，恤
典甚厚。